Διεθνές Πανεπιστήμιο της Ελλάδος

Το Διεθνές Πανεπιστήμιο της Ελλάδος (ΔΙ.ΠΑ.Ε.) ιδρύθηκε με το νόμο 3391 του 2005 και άρχισε να λειτουργεί το 2008 όταν έλαβε χρηματοδότηση από το ΕΣΠΑ 2007-2013 μέσω του επιχειρησιακού προγράμματος «Εκπαίδευση και Δια Βίου Μάθηση» και εδρεύει στη Θέρμη του νομού Θεσσαλονίκης.

Το Διεθνές Πανεπιστήμιο χρηματοδοτείται από την Ευρωπαϊκή Ένωση και το Ελληνικό Δημόσιο. Έχει ως αποστολή και στόχο να παρέχει ανώτατη εκπαίδευση σε Έλληνες και ξένους και να παράγει και να μεταδίδει καινοτόμο γνώση στα επιστημονικά αντικείμενα που ασχολείται. Ειδικεύεται στην παροχή μεταπτυχιακών προγραμμάτων που απευθύνονται σε αλλοδαπούς φοιτητές που ενδιαφέρονται να σπουδάσουν στην Ελλάδα και σε Έλληνες φοιτητές που αναζητούν διεθνείς προοπτικές.

Ως δημόσιο πανεπιστήμιο, όλα τα πτυχία που απονέμονται είναι αναγνωρισμένα από το κράτος, την Ευρωπαϊκή Ένωση και διεθνώς ενώ ήδη προσελκύει διδακτικό και ερευνητικό προσωπικό από τη διεθνή ακαδημαϊκή κοινότητα και φοιτητές από διάφορες χώρες, όπως το Αζερμπαϊτζάν, την Αλβανία, την Αρμενία, το Βέλγιο, τη Βόρεια Μακεδονία, τη Βουλγαρία, τη Γεωργία, την Ελλάδα, τις ΗΠΑ, το Καμερούν, τη Λιθουανία, το Μεξικό, τη Μολδαβία, την Ουκρανία, τη Ρουμανία, τη Ρωσία, τη Σλοβακία, το Σουδάν και την Τουρκία. Το 2015 είχε 408 φοιτητές από τους οποίους το 11% ήταν αλλοδαποί.

Το 2019, το Διεθνές Πανεπιστήμιο απορρόφησε τα Τ.Ε.Ι. της Θεσσαλονίκης, της Κεντρικής Μακεδονίας και της Ανατολικής Μακεδονίας και Θράκης, τα οποία καταργήθηκαν. Μέχρι τότε, το ΔΙ.ΠΑ.Ε. ήταν το μοναδικό δημόσιο πανεπιστήμιο της χώρας όπου τα προγράμματα διδάσκονταν αποκλειστικά στην αγγλική γλώσσα.

Η βάση του Διεθνούς Πανεπιστημίου βρίσκεται στη Θέρμη (14ο χιλιόμετρο της Ε.Ο. Θεσσαλονίκης - Μουδανιών), σε ενοικιαζόμενες εγκαταστάσεις, που ανεγέρθηκαν από την Πανελλήνια Συνομοσπονδία Ενώσεων Γεωργικών Συνεταιρισμών, σε έκταση που της παραχωρήθηκε από το ελληνικό δημόσιο, για την ικανοποίηση των επιμορφωτικών και άλλων αναγκών των Ελλήνων γεωργών. Παραρτήματά του βρίσκονται επίσης στη Σίνδο Θεσσαλονίκης και στις πόλεις Καβάλα, Δράμα, Σέρρες, Κατερίνη, Κιλκίς και Διδυμότειχο, στις αντίστοιχες εγκαταστάσεις των πρώην Τ.Ε.Ι.

Σχολές και τμήματα
Η κεντρική πανεπιστημιούπολη βρίσκεται στη Θέρμη, ενώ υπάρχουν άλλες τρεις πανεπιστημιουπόλεις σε Σίνδο (Αλεξάνδρεια πανεπιστημιούπολη), Σέρρες και Καβάλα.

Επίσης, μια σχολή εδρεύει στη Δράμα, υπάρχουν τμήματα σε Κατερίνη και Κιλκίς, όπως και ένα παράρτημα στο Διδυμότειχο.

Πανεπιστημιακό Ερευνητικό Κέντρο
Ακολουθούν τα Ερευνητικά Ινστιτούτα του ΠΕΚ ΔΙΠΑΕ:
Ινστιτούτο Αγροτικής Βιομηχανίας (Θεσσαλονίκη)
Ινστιτούτο Αστικού Περιβάλλοντος (Σέρρες)
Ινστιτούτο Βιομηχανικής Καινοτομίας και Ψηφιακής Γεωργίας (Σέρρες)
Ινστιτούτο Βιώσιμης Ανάπτυξης και Κυκλικής Οικονομίας (Κατερίνη)
Ινστιτούτο Διαχείρισης Προσφυγικών Ροών και Κρίσεων (Θεσσαλονίκη)
Ινστιτούτο Επιστημών Ζωής (Θεσσαλονίκη)
Ινστιτούτο Κοινωνικής και Αλληλέγγυας Οικονομίας (Θεσσαλονίκη)
Ινστιτούτο Πετρελαίου (Καβάλα)
Ινστιτούτο Τουρισμού και Φιλοξενίας (Καβάλα)

Πανεπιστημιακό Κέντρο Διεθνών Προγραμμάτων Σπουδών
Το Πανεπιστημιακό Κέντρο Διεθνών Προγραμμάτων Σπουδών (Π.Κ.Δ.Π.Σ. ΔΙ.ΠΑ.Ε., πρώην ΔΙ.ΠΑ.Ε.) αποτελεί τη συνέχεια της αρχικής μορφής του πανεπιστημιακού ιδρύματος, όπου τα μαθήματα διδάσκονται στην αγγλική γλώσσα. Βρίσκεται στην κεντρική πανεπιστημιούπολη στη Θέρμη.

Σχολές και τμήματα στην αγγλική

Υπηρεσίες σπουδαστών πανεπιστημιούπολης Θέρμης

Βιβλιοθήκη

Η βιβλιοθήκη παρέχει υπηρεσίες στο διδακτικό προσωπικό, τους σπουδαστές, τους ερευνητές και το διοικητικό προσωπικό. 8.000 τίτλοι βιβλίων που σχετίζονται με τα προγράμματα σπουδών προσφέρονται μαζί με περιοδικά, λεξικά, εγκυκλοπαίδειες και πρόσβαση σε ηλεκτρονικές βάσεις δεδομένων όπως Bloomberg, Datastream, Thomson One, JSTOR, Ebsco, Heal-link.

Γραφείο διασύνδεσης
Το γραφείο παρέχει εκδηλώσεις σταδιοδρομίας, πρόσβαση σε πληροφορίες σταδιοδρομίας, πληροφορίες για κενές θέσεις εργασίας, εκθέσεις σταδιοδρομίας, πρακτική εξάσκηση και εθελοντική εργασία.

Υπηρεσίες πληροφορικής και ηλεκτρονική μάθηση
Το πανεπιστήμιο υποστηρίζεται από μια ομάδα πληροφορικής και επικοινωνιών που παρέχει:
Εφαρμογές και υπηρεσίες για το προσωπικό και τους φοιτητές, όπως ηλεκτρονικό ταχυδρομείο, ημερολόγιο, ασύρματη συνδεσιμότητα, έλεγχος ταυτότητας διαδικτύου και φιλοξενία διακομιστών Windows και Linux, υποστηριζόμενη από μια γραμμή υποστήριξης μπροστά, ηλεκτρονικές σελίδες αυτοβοήθειας και προσωπική εκπαίδευση.
Υποδομή για υποστήριξη προηγμένων δικτύων, απομακρυσμένων υπολογιστών, συνδέσεων VPN, φωνής, διδασκαλίας μέσω διαδικτύου και υπηρεσιών ηλεκτρονικής μάθησης.

Παραπομπές

Εξωτερικοί σύνδεσμοι

Πανεπιστήμια στην Ελλάδα
Εκπαιδευτικά ιδρύματα στη Θεσσαλονίκη